Polisieman vas ná hy glo kollega doodskietArgieffoto: SAPD Kol. Sibongile Soci, woordvoerder van die polisie, het gesê die drie beamptes, wat almal van diens was, was die aand van 23 Junie saam by een van die beamptes se huise. Die verdagte en een van sy kollegas, ŉ konstabel, het omstreeks 23:00 die aand in ŉ woordewisseling betrokke geraak. Volgens Soci het die verdagte die konstabel begin aanrand, waarna die ander beampte tussenbeide probeer tree het. Die verdagte het glo sy vuurwapen uitgeruk en die beampte wat tussenbeide probeer tree het doodgeskiet. Hy het glo hierna die konstabel in die onderlyf geskiet. Die konstabel is na ŉ hospitaal gehaas en is vanoggend [Vrydag] ontslaan. Soci het gesê die verdagte sal Maandag in die Sterkspruit-landdroshof verskyn op aanklag van moord en poging tot moord. Die saak word ook deur die onafhanklike polisie-ondersoekdirektoraat ondersoek. Die polisie se bestuur in die Oos-Kaap het hul medelye betuig met die afgestorwe beampte se familie, vriende en kollegas.